מטרונית בסוכות | תחבורה בדרך שלנו
תחבורה ציבורית בסוכות, חול המועד סוכות ושמחת תורה 2014
חג הסוכות יתרחש בשנת תשע"ה (2014) בתאריכים 8-16.10.14. בניגוד לסדרי תחבורה בראש השנה וביום כיפור שם ניתן לסכם את הפעילות של התח"צ כ"אין תחבורה ציבורית" בסוכות הסוגיה מורכבת יותר, ובפרט בימים שבין שני החגים הידועים כחול המועד סוכות. גם כאן ננסה לעשות סדר בפעילות התחבורה הציבורית בתקופה ארוכה זו.
השינויים בסדרי התחבורה הציבורית מתחילים כבר ביום החול האחרון שלפני החג, יום שלישי 7.10.14. ביום זה תופעל התחבורה הציבורית במתכונת ימי ה', כלומר קווי חיילים מבאר שבע והצפון יתוגברו וכך גם רכבות נוספות שמופעלות בימי ה' אחר הצהריים יופעלו גם הם למרות שמדובר ביום שלישי.
תחבורה ציבורית בערב חג הסוכות ובחג הסוכות עצמו
התחבורה הציבורית בערב חג הסוכות (יום רביעי 8.10.14) תפעל במתכונת יום שישי לרבות הרכבות. בדומה לכך, התחבורה הציבורית בחג עצמו (יום חמישי 9.10) תופעל במתכונת שבת. בניגוד לראש השנה, בסוכות יפעלו כל הקווים שפועלים בשבתות כסדרן במסגרת הסכם "הסטטוס קוו". כלומר קו 1 של המטרונית בחיפה, קווי הלילה בצפון והקווים באילת, נצרת ונצרת עילית יפעלו במתכונת של שבת רגילה. יחד עם זאת, קווי "אגד" בחיפה שלרוב מתחילים לפעול בשבתות בבוקר יחלו את פעילותם רק בשעה 16:00. השירות בשאר הארץ יתחדש במוצאי חג ויפעל במתכונת של מוצאי שבת. ביום שישי חול המועד (10.10.14) ובשבת (11.10.14) יפעלו האוטובוסים והרכבות במתכונת של יום שישי ומוצאי שבת רגיל.
תחבורה ציבורית בימי חול המועד (12-14.10.14)
בימי חול המועד שאינם שישי ושבת תפעל תחבורה ציבורית במתכונת כמעט מלאה אך עם שינויים מסוימים. ככלל יפעלו האוטובוסים והרכבות בחול המועד במתכונת מלאה ובשעות הפעילות הרגילות. יחד עם זאת, לוחות הזמנים של הקווים התדירים במיוחד יצומצמו מעט במהלך שעות היום אך לאור כמות הנוסעים המועטה יחסית בימים אלה לא צפויים עומסים חרגים. כמו כן לא יפעלו קווי הסעות תלמידים, חלופות קווי שירות סדירים לבתי ספר, רוב קווים ייעודיים למקומות עבודה וחלק מקווי יוממים הפועלים בשעות שיא (חלק אחר יפעל בתדירות מצומצמת). למול זה, יתוגברו חלק מהקווים הבינעירוניים ובפרט הקווים לירושלים וקווי המגזר החרדי. זאת לאור הביקוש הרב שיש לנסיעה ליעד זה. בירושלים עצמה תתוגבר הרכבת הקלה ותיסע בתדירות שעות שיא במשך רוב שעות היום. כמו כן יתוגברו הקווים לכותל כדי לספק את הביקוש למקום זה כך למשל קו 1 של "אגד" מתחנה מרכזית לכותל יפעל בכל שעות היום בתדירות של 2-5 דקות וינוע לרוב באוטובוסים מפרקיים. ביום ג' (14.10.14) יופעלו האוטובוסים והרכבות במתכונת יום ה' כלומר יתוגברו קווי חיילים ויצאו מספר רכבות נוספות. בקשר לרכבות, הרי הן תפעלנה במתכונת רגילה אך תתווספנה מספר רכבות, בעיקר לירושלים ולחיפה. פרטים מלאים אודות תוספת הרכבות ניתן לראות בקישור זה.
תחבורה ציבורית בערב שמחת תורה ובחג עצמו
התחבורה הציבורית בערב שמחת תורה (יום רביעי 15.10.14) תפעל במתכונת יום שישי לרכבות. בדומה לכך התחבורה הציבורית בחג עצמו (יום חמישי 16.10) תופעל במתכונת שבת. גם בשמחת תורה יפעלו כל אותם קווים שפועלים בשבת לרבות קו 1 של המטרונית בחיפה וקווי הלילה בצפון שפועלים בימי שישי. כמובן שלמחרת תופעל התחבורה במתכונת יום שישי וביום ראשון שלאחר החג (17.10.14) תחזור התחבורה הציבורית למתכונת יום חול מלאה.
פעילות קווי לילה בחג הסוכות
בחג הסוכות יפעלו כל קווי הלילה בכל יום לרבות ימי חול המועד, ולמעט בליל החגים וליל שבת. במקומות בהם קווי הלילה פועלים גם בלילות השבת (חיפה והצפון), קווים אלה יפעלו גם בלילות חג.
ניתן להתעדכן במידע על לוחות הזמנים באופן פרטני באתר כל קו, באתר רכבת ישראל ובאתרי מפעילי התחבורה הציבורית.
תחבורה בדרך שלנו מאחלת לנוסעים ולעם ישראל מועדים לשמחה והגעה בטוחה ונוחה.
פורסם בתחבורה ציבורית בגוש דן, תחבורה ציבורית בחיפה, תחבורה ציבורית בירושלים, תחבורה ציבורית בשרון
תגים: הרכבת הקלה בסוכות, מטרונית בסוכות, רכבת ישראל בחול המועד, תחבורה לכותל סוכות, תחבורה ציבורית בחול המועד, תחבורה ציבורית בסוכות, תחבורה ציבורית בשמחת תורה